เฝ้าระวังน้ำทะเลหนุนสูงในสัปดาห์นี้ ขอให้ประชาชนเพิ่มความระมัดระวังผลกระทบที่อาจเกิดขึ้น
กรมอุทกศาสตร์ ออกประกาศเรื่องสภาวะระดับน้ำในแม่น้ำเจ้าพระยา บริเวณป้อมพระจุลจอมเกล้า จังหวัดสมุทรปราการและพื้นที่ใกล้เคียง ในวันนี้ (14 ก.พ.65) ถึงวันที่ 19 กุมภาพันธ์ 2565 ระหว่างเวลาประมาณ 06.00 น.-09.00 น. เป็นช่วงที่น้ำทะเลหนุนสูง ประกอบกับลมตะวันออกเฉียงใต้ที่พัดปกคลุมบริเวณอ่าวไทย ลักษณะดังกล่าวอาจทำให้ระดับน้ำในแม่น้ำเจ้าพระยาตอนล่างเพิ่มสูงขึ้นกว่าปกติ โดยคาดหมายว่า ที่บริเวณป้อมพระจุลจอมเกล้าฯ และพื้นที่ใกล้เคียง ระดับน้ำจะมีความสูงประมาณ 1.70 - 1.90 เมตร จากระดับทะเลปานกลาง ขอให้ระวังผลกระทบที่จะเกิดขึ้นจากระดับน้ำขึ้นสูงดังกล่าวและติดตามสภาวะระดับน้ำอย่างใกล้ชิด